b'\n_START_ARTICLE_\n\xc4\x8cudotvorno raspelo\n_START_PARAGRAPH_\n\xc4\x8cudotvorno Raspelo je najzna\xc4\x8dajniji umjetni\xc4\x8dki srednjevjekovni spomenik, \xc5\xa1to ga posjeduje grad Rijeka. Nalazi se u rije\xc4\x8dkoj katedrali sv.Vida.\n_START_SECTION_\nPovijest\n_START_PARAGRAPH_\nPredstavlja lik raspetog Krista, koji je na mukama na drvu kri\xc5\xbea izdahnuo i poklonio glavu, dok mu se tijelo, kao mrtav teret po\xc4\x8delo savijati u koljenima. Rije\xc4\x8dko je raspelo bilo izrezbareno u drvu oko godine 1300. u nekoj umjetni\xc4\x8dkoj radionici u Njema\xc4\x8dkoj, na Rajni ili u Vestfaliji, odakle je do\xc5\xa1lo u Rijeku, da bi ovdje, izlo\xc5\xbeeno na javnom mjestu, bilo stolje\xc4\x87ima \xc4\x8da\xc5\xa1\xc4\x87eno._NEWLINE_Dana 14. listopada 1712., u sve\xc4\x8danoj procesiji, preneseno je u crkvu sv. Vida i postavljeno na glavni oltar, koje se do tada privremeno \xc4\x8duvalo u crkvi sv. Roka, a zatim, od godine 1659., na oltaru sv. Ignacija u novom sv. Vidu. Isusovci su \xc5\xa1irili i unaprijedili pobo\xc5\xbenost prema tom raspelu, a tiskali su i njegovu sliku u bakrorezu._NEWLINE_Rije\xc4\x8dka mjesna povijest pamti legendu kada se godine 1296. pod trijemom sv. Vida nekoliko rije\xc4\x8dkih gra\xc4\x91ana kockalo. Jedan od njih Petar Lon\xc4\x8dari\xc4\x87, mo\xc5\xbeda pripit, a razjaren \xc5\xa1to je u hazardnoj igri kockaju\xc4\x87i sve izgubio, te\xc5\xa1ko je opsovao i svetogrdno je bacio kamen na raspetog Krista. Tamo gdje je kamen udario drveno raspelo, ono je prokrvarilo, a pod bogohulnikom se rastvorila zemlja koja ga je progutala. Iz zemlje je ostala viriti samo svetogrdna ruka koja je bacila kamen na raspetog Krista. Tako nam to pri\xc4\x8da rije\xc4\x8dka legenda. Glas o \xc4\x8dudesnom doga\xc4\x91aju za \xc4\x8das se razglasio po gradu, i od tada se ovo raspelo, kao \xc4\x8dudotvorno, po\xc4\x8delo jo\xc5\xa1 vi\xc5\xa1e \xc4\x8dastiti. Kamen \xc5\xa1to ga je bacio bogohulnik jo\xc5\xa1 dandanas stoji s lijeve strane raspela s natpisom "Huis lapidis ictu percurssus est Crucifixus! Anno Domini 1227." (Ovim je kamenom bio udaren raspeti 1227. godine).'